# Casserres

Casserres és una vila i municipi de la comarca del Berguedà, a 12 km al sud de la capital de comarca, Berga. El terme municipal s'estén al Baix Berguedà, a l'esquerra del riu Llobregat. És format per àmplies zones de conreus i travessat per les rieres de Clarà i de Merola.
| L'Espunyola i Montclar | Avià | Olvan |
| Montclar | | Gironella |
| Viver i Serrateix | Puig-reig | Puig-reig |
| Entitat de població | Habitants (2023) |
| Casserres | 1.365 |
| l'Ametlla de Casserres | 139 |
| el Guixaró | 126 |
(Font: Idescat)

## Geografia

* Llista de topònims de Casserres (Orografia: muntanyes, serres, collades, indrets..; hidrografia: rius, fonts...; edificis: cases, masies, esglésies, etc).

## Declaració d'independència

El dia 27 de setembre de 2012 Casserres es declara Territori Català Lliure.

## Història

El poble de Casserres, documentat des dels últims segles medievals com a «barri», es va formar a partir d'un llarg carrer que unia el castell amb l'església de l'Àngel Custodi. Del castell, que probablement era situat al lloc on posteriorment fou construït l'actual ajuntament, no en queda cap resta, però durant els segles medievals (VIII-XIII) fou una gran fortalesa i tingué un paper decisiu en el procés de repoblació i reconquesta del territori.
Aquest carrer o «barri de Casserres» era format per cases unifamiliars entremitgeres, les quals es reformaren durant els s. XVII i XVIII; avui és conegut amb el nom de Carrer Major i Plaça de la Creu, i encara conserva velles cases d'aquests segles i algun element gòtic (p. ex. la finestra gòtica de Cal Biel).

## Festivitats
### Gener

* 5: Fira de reis amb esmorzar popular
* 6: Cavalcada de reis, acompanyats per la banda de cornetes i tambors de Casserres

### Març

* El segon diumenge, trobada de cotxes antics al Guixaró
* Festa major d'hivern

### Març-Abril

* Setmana Santa. Benedicció del ram el diumenge de Rams. Cant de les caramelles per Pasqua de Resurrecció

### Abril-maig

* 3 setmanes després de Pasqua, aplec de colles de caramelles i fira de mostres

### Juny

* Festa Major de Sant Antoni a l'Ametlla de Casserres

### Juliol

* Cada cap de setmana: Balls d'estiu a la fresca a la plaça Santa Maria
* Festa major del Guixaró

### Agost

* Festa Major d'estiu

### Setembre

* Caminada popular

### Octubre

* Festa de la gent gran

## Administració

Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Julià Malé Puig | CIU | 19/04/1979 | -- |
| 1983–1987 | Julià Malé Puig | CIU | 28/05/1983 | -- |
| 1987–1991 | Lluís Codina Calveras | Independents | 30/06/1987 | -- |
| 1991–1995 | Lluís Codina Calveras / Serafí Costa Barniol | Independents / CIU | 15/06/1991 | -- |
| 1995–1999 | Serafí Costa Barniol | CIU | 17/06/1995 | -- |
| 1999–2003 | Serafí Costa Barniol | CIU | 03/07/1999 | -- |
| 2003–2007 | Serafí Costa Barniol | CIU | 14/06/2003 | -- |
| 2007–2011 | Serafí Costa Barniol | CIU | 16/06/2007 | -- |
| 2011–2015 | Josep Colillas Sabartés | ERC | 11/06/2011 | -- |
| 2015–2019 | Josep Colillas Sabartés | ERC | 13/06/2015 | -- |
| 2019-2023 | n/d | n/d | 15/06/2019 | -- |
| Des de 2023 | n/d | n/d | 17/06/2023 | -- |
| Candidatura | Vots | %Vots | Regidors |
| Esquerra Republicana de Catalunya - Acord Municipal (ERC-AM) | 481 | 50,79 | 5 |
| Convergència i Unió (CiU) | 343 | 36,22 | 3 |
| Progrés Municipal (PM) | 104 | 10,98 | 1 |
| vot en blanc | 19 | 1,94 | - |
| vot nul | 32 | 3,27 | - |
Regidors Electes en les Eleccions Municipals de 2011 :
| Nom dels regidors | Partit polític | Regidories |
| Josep Colillas Sabartes (Alcalde) | ERC-AM (cap de llista) | Representació, presidència, serveis, comunicació i informació, personal, promoció econòmica i desenvolupament industrial i nuclis agregats (Ametlla de Casserres i El Guixaró). |
| Guillem Niubó i Solé (Primer tinent d'alcalde) | ERC-AM | Hisenda, ensenyament i cultura. |
| Josep M. Genescà i Soler (Segon tinent d'alcalde) | ERC-AM | Obres, urbanisme, medi ambient i món rural. |
| Xavier Parcerisa i Vilanova (Tercer tinent d'alcalde) | ERC-AM | Esports (Zona esportiva, pavelló), governació (cementiri) i festes. |
| Rosa Genovès i Sala | ERC-AM | Atenció a les persones (Serveis socials, gent gran, igualtat, joventut), sanitat i turisme. |
| Jordi Selga i Feixas (cap de llista) | CiU (cap de llista) | - |
| Montserrat Roset i Estivill | CiU | - |
| Ester Prat i Alsina | CiU | - |
| José Maria de la Fuente Muela | PSC-PM (cap de llista) | - |

## Llocs d'interès
### Església de la Mare de Déu dels Àngels

La primera capella gòtica de l'Àngel Custodi va quedar petita i, a finals del s. XVII, es va emprendre l'obra de la nova parroquial, dedicada a la mare de Déu dels Àngels. És una gran església barroca formada per tres naus i capelles laterals, amb un transsepte marcat i el presbiteri quadrat. El campanar de torre quadrada s'alça a migdia, i la façana, orientada a ponent, té una porta amb Frontó (arquitectura) triangular.
L'església encara conserva un magnífic retaule barroc advocat a la patrona, construït l'any 1704 per Segimon Pujol, l'avi de Josep Pujol i Juhí (1734-1809), el cap de brot de la nissaga dels Pujol, escultors, i autor del magnífic retaule-capella de la Mare de Déu dels Colls de Sant Llorenç de Morunys; i una creu processional de plata, del segle xvii.

### Masia de Bernadas

Situada dins el nucli urbà de Casserres, és una construcció clàssica del s. XVIII, que degué substituir una edificació, documentada des del segle xiv.

### Santa Maria de l'Antiguitat

Se'n tenen notícies des del s. XI, però l'actual edifici és una construcció neoclàssica de l'any 1848, formada per una sola nau amb transsepte marcat i dues capelles. A l'interior de l'església es conserven dos sarcòfags gòtics, un d'un cavaller i l'altre d'un eclesiàstic, de finals del segle xiii o començaments del XIV.

### Sant Miquel de Fonogedell

L'any 1003 consta com a església depenent de Sant Pau de Casserres, tot i que formava part dels dominis del monestir de Sant Sadurní de Tavèrnoles. És una petita església romànica del segle xii, amb una sola nau amb absis semicircular a llevant, que fou modificada al segle xviii amb la construcció d'un petit porxo que aixopluga la nova porta de ponent. Prop de l'església hi ha les masies de cal Blasi i de cal Cirera, construccions del segle xviii, d'estructura clàssica. Al peu de la riera de Fonogedell s'hi van construir, en els segles XVII i XVIII, tres molins fariners: el molí de Dalt, el molí del Mig i el molí de Baix.

### Masies

Prop de l'església de Sant Pau hi ha un conjunt de masies de gran interès històric i arquitectònic, d'entre les quals destaquen El Soler de l'Espluga, del que es tenen notícies des del s. XVI, tot i que l'edifici actual es va construir al s. XVIII seguint els models de la masia clàssica; Bernades, documentada des del s. XVI, que és una masia d'estructura clàssica amb la façana orientada a migdia, on s'obre una gran eixida d'arcs de mig punt;Barbats, que és construïda al s. XVI i ampliada en diferents etapes fins al s. XVIII; i Canudes, de planta rectangular i amb el carener paral·lel a la façana, construïda el s. XVIII, aprofitant velles estructures del XVI. També és destacable la masia de la Sala de Fonollet.

### Colònies industrials

Pel que fa a l'arquitectura industrial, el terme municipal de Casserres compta amb dues interessants colònies industrials: el Guixaró i l'Ametlla de Casserres.

#### El Guixaró

    Construïda l'any 1890 per la família Comelles de Berga en el terreny de la masia que li va donar el nom, consta d'una gran fàbrica de pisos i d'un característic carrer format per un bloc d'habitatges plurifamiliars amb l'escala exterior.

#### L'Ametlla de Casserres

    Coneguda anteriorment com l'Ametlla de Monegal, fou fundada a finals del s. XIX per la família Monegal de Barcelona. La fàbrica és un exemplar de pisos i s'orienta paral·lelament al riu, de la mateixa manera que els habitatges, que es construïren en èpoques diferents però que mantenen les característiques de l'arquitectura obrera. Destaquen especialment l'església de la Mercè, una interessant construcció historicista de l'arquitecte modernista Alexandre Soler i March, i la torre, que reprodueix l'esquema d'un castell gòtic seguint les pautes de l'historicisme, tan comú en aquest tipus de construccions.

### Alzina dels Colls

És la Carrasca amb més biomassa i un dels arbres amb més amplada de Catalunya.

## Festes i tradicions
### Goigs

A Casserres hi ha els següents goigs marians:
* Goigs de Ntra. Sra. de l'Antiguitat. En Climent Forner i en Benigne Rafart han recollit tres goigs diferents dedicats a la Nostra Senyora de l'Antiguitat, tots en català. El primer no té editor conegut, el segon és de la impremta de la Vídua de Q. Casals (Berga) i la tercera, amb lletra del Mn. Ramon Camps i aprovada pel bisbe Valentí Comellas, datada del 1929, és de la Impremta Vives de Manresa. La segona especifica que són goigs que es canten a la capella de Santa Maria de l'Antiguitat en temps de sequera i d'altres necessitats, demanant pau i pluja. Les tres tenen lletres diferents. La tercera versió té diverses edicions, algunes de les quals incorporen la música escrita (melodia popular) i imatges de Casserres (dibuixades per Ramon Trulls).

## Fills il·lustres

* Valentí Comellas i Santamaria (Casserres, 1861-Solsona, 1945), eclesiàstic, bisbe de Solsona
* Josep Graner i Prat (Casserres, 1844-1930), mestre d'obres.

## Demografia

| 1497 f | 1515 f | 1553 f | 1717 | 1787 | 1857 | 1877 | 1887 | 1900 | 1910 |
| 15 | 14 | 31 | 523 | 378 | 1.268 | 1.053 | 1.002 | 1.457 | 1.618 |
| 1920 | 1930 | 1940 | 1950 | 1960 | 1970 | 1981 | 1990 | 1992 | 1994 |
| 1.691 | 1.734 | 1.734 | 1.746 | 1.985 | 1.981 | 1.793 | 1.798 | 1.659 | 1.659 |
| 1996 | 1998 | 2000 | 2002 | 2004 | 2006 | 2008 | 2010 | 2012 | 2014 |
| 1.612 | 1.628 | 1.634 | 1.562 | 1.524 | 1.586 | 1.634 | 1.583 | 1.578 | 1.569 |
| 2016 | 2018 | 2020 | 2022 | 2024 | 2026 | 2028 | 2030 | 2032 | 2034 |
| 1.528 | 1.572 | 1.588 | 1.646 | - | - | - | - | - | - |
1497-1553: focs; 1717-1981: població de fet; 1990- : població de dret (més info.) :

## Galeria de fotos

* Ajuntament de Casserres
* Font de l'Hortet
* Barbats
* Ca n'Eloi
* Bernadàs
* Canudas
* Carrer Major
* Carrer Major
* Mare de Déu dels Àngels de Casserres
* Retaule
* El Guixaró
* El Guixaró
* L'Ametlla de Casserres
* Mare de Déu del Roser de l'Ametlla de Casserres
* Torre de l'Ametlla de Casserres
* Mare de Déu de l'Antiguitat de Casserres
* Sant Pau de Casserres
* Sant Pau de Casserres
* Alsina dels Colls

## Vegeu també

* Serrat dels Lladres (Avià)
* Serrat Roig (Casserres)

## Referències

* ↑ http://www.elperiodico.cat/ca/noticias/politica/fornells-selva-alcarras-les-borges-del-camp-jorba-declaren-territori-catala-lliure-2213811
* ↑ Municat (Generalitat de Catalunya)
* ↑ Ajuntament de Casserres
* ↑ Serra, Rosa, Bernadich, Anna, Rota, Montserrat: Guia d'Art del Berguedà (Editat pel consell comarcal del Berguedà)
* ↑ «Goigs a la Mare de Déu de l'Antiguitat de Casserres». [Consulta: 2024].
* ↑ «Goigs a la Mare de Déu de l'Antiguitat en temps de sequera». [Consulta: 2024].
* ↑ «Goigs a la Mare de Déu de l'Antiguitat 1929». [Consulta: 2024].
* ↑ Forner, Climent; Rafart, Benigne. Goigs marians del bisbat de Solsona. Bisbat de Solsona i Abadia de Montserrat, 2001, p. 325-330. ISBN 84-8415-348-7.

## Enllaços externs

* Pàgina web de l'ajuntament
* Informació de l'Institut d'Estadística de Catalunya